खाद्यले तीन हजार खसी, बोका र च्याङ्ग्रा काठमाडौँ ल्याउँदै
दसैँका लागि खाद्य व्यवस्था तथा व्यापार कम्पनी लिमिटेडले तीन हजार खसी, बोका तथा च्याङ्ग्रा काठमाडौँ ल्याउने तयारी गरेको छ ।
काठमाडौं, असोज १८ गते । दसैँका लागि खाद्य व्यवस्था तथा व्यापार कम्पनी लिमिटेडले तीन हजार खसी, बोका तथा च्याङ्ग्रा काठमाडौँ ल्याउने तयारी गरेको छ । गत वर्षजस्तै यस वर्ष पनि बजार मूल्यभन्दा केही कम (सुपथ) मूल्यमा उपभोक्तालाई खसी, बोका तथा च्याङ्ग्रा उपलब्ध गराउनका लागि कम्पनीले आवश्यक प्रक्रिया अघि बढाएको कम्पनीका सूचना अधिकारी शर्मिला न्यौपाने सुवेदीले बताउनुभयो । उहाँका अनुसार बजारमा खसी, बोका तथा च्याङ्ग्राको मूल्य सन्तुलन राख्न कम्पनीले खरिद गरेर बिक्री वितरण गर्नेगरेको छ । सूचना अधिकारी न्यौपानेका अनुसार खसी, बोका दुई हजार र च्याङ्ग्रा एक हजार गरी तीन हजार खसी, बोका तथा च्याङ्ग्रा काठमाडौँ ल्याउने तयारी गरिएको हो । बजारमा मागको आवश्यकताअनुसार केही थपघट हुन सक्ने उहाँले बताउनुभयो । गतवर्ष कम्पनीले एक हजार ४६३ खसी, बोका र १६२ वटा च्याङ्ग्रा ल्याएको थियो । आठ करोड ३६ लाख बजेट खसी, बोका तथा च्याङ्ग्रा खरिद गर्नका लागि खाद्य व्यवस्था तथा व्यापार कम्पनी लिमिटेडले आठ करोड ३६ लाख बजेट छुट्याएको छ । कम्पनीका सूचना अधिकारी न्यौपाने सुवेदीका अनुसार उद्योग वाणिज्य तथा आपूर्ति मन्त्रालयको निर्णय बमोजिम बजेट विनियोजन गरिएको हो । गत वर्ष कम्पनीले कुल एक हजार ६२५ खसी, बोका र च्याङ्ग्रा खरिद–बिक्री गरेकोमा २ करोड २६ लाख रुपियाँ खर्च गरेको थियो । कम्पनीले खसी–बोका प्रतिकेजी ६८० (जिउँदो) र च्याङ्ग्रा प्रतिकेजी एक हजार २५० रुपियाँमा बेचेको थियो । यसोगर्दा कम्पनीलाई ५ लाखभन्दा बढी फाइदा भएको सूचना अधिकारी न्यौपानेले बताउनुभयो । यसपालि पनि गत वर्षजस्तै काठमाडौँ उपत्यका आसपासका जिल्लाबाट खसी, बोका ल्याउने तयारी भएको छ भने हिमाली जिल्ला मनाङ र रसुवाबाट च्याङ्ग्रा ल्याउने तयारी भएको उहाँको भनाइ छ । नुवाकोट, हेटौँडा, धादिङ, दाङ तुल्सिपुरलगायतका स्थानबाट खसी र बोका खरिद गरी काठमाडौँ ल्याउने तयारी भएको उहाँको भनाइ छ ।  स्थानीयबाट खरिदको तयारी यसवर्ष स्थानीय उपभोक्ताबाट खसी, बोका तथा च्याङ्ग्रा खरिद गर्ने योजना रहेको सूचना अधिकारी न्यौपानेले बताउनुभयो । गतवर्ष कम्पनीकै कर्मचारीबाट खसी, बोका तथा च्याङ्ग्रा खरिद गरेका थियौँ । तर यसपालि भने स्थानीय उपभोक्ताबाट नै खरिद गर्ने व्यवस्था मिलाएका छौँ । खसी, बोका घटस्थापनाको आसपासमा ल्याएर नै बिक्री गर्ने योजना रहेको न्यौपानेको भनाइ छ । पशुको स्वास्थ्य परीक्षणको तयारीदसैँमा काठमाडौँ ल्याइने खसी, बोका तथा च्याङ्ग्राको स्वास्थ्य परीक्षणका लागि पशु सेवा विभागले तयारी गरेको जनाएको छ । पशु सेवा विभागका सूचना अधिकारी डा. चन्द्र ढकालका अनुसार काठमाडौँमा दसैँको समयमा अस्वस्थ पशुहरू ल्याउन सक्ने भएकाले उपभोक्तालाई अस्वस्थ मासुबाट बचाउनका लागि परीक्षणलाई प्राथमिकता दिने भएको हो ।काठमाडौँ भित्रिने मुख्य नाकाहरू थानकोट, कोटेश्वरलगायतका आठ स्थानमा जाँच कक्ष राखेर नै परीक्षण गरिने उहाँले बताउनुभयो । अहिले सरदर दैनिक एक हजारदेखि एक हजार दुईसय खसी तथा बोकाहरू काठमाडौँमा खपत हुनेगरेकोमा दशैको अन्तिम चार दिनमा दैनिक १० हजारको हाराहारीमा खसी तथा बोकाहरू खपत हुने ढकालको दाबी छ । 